Soto banjar (makanan)

**Soto Banjar** **(makanan)** ialah kulinir atawa makanan nang dikanal banar wan disambat soto has suku Banjar matan Banjarmasin, Kalimantan Salatan lawan bahan tatambaian hayam nang baisi bau harum rarampah kaya kayu manis, bigi pala, wan cangkih.

## [[Sajarah]]
Soto Banjar kayanya timbul pas hudah 1563, wayah kadatangan padagang Tiungkuk ka Banjarmasin, nang pas ahir abat ka-16 dikanal sawagai dairah karajaan panghasil sahang wan danul matan Jalur Rarampah Nusantara. Kulinir "jao to" (panyambatan soto wayahitu) mula'i masuk ka Banjarmasin pas wayahitu jua.

## Bahan nang Dipakai wan Panyajian
Kaya soto hayam jua, bumbu soto Banjar diulah matan bawang habang, bawang putih, wan sahang, tagal kada mamakai janar nang kaya soto Lamongan matan Jawa Timur. Bumbu *ditumis* dahulu lawan sahikit minyak lamak atawa minyak samin sampai harum sabalum dimasukakan ka dalam kuah jajarangan hayam. Imbahnya, rarampahnya diangkat sakira kada umpat masuk ka dalam mangkuk wayah disurungakan.

Soto Banjar nang marupakan hidangan bakuah kaldu hayam kampung ngini diisii jua lawan rarampahan, kaya cangkih, adas, kayu manis, kambang lawang, daun salam, wan sahang. Gasan karbuhidratnya, soto rancak disurungi lawan luntung atawa katupat nang diisii hintalu bajarang.  Ada wayahnya paulahan kuah soto Banjar kawa dicampurakan lawan sahikit susu atawa hintalu nang maulah kalir kuahnya jadi kada jaranih, tagal pina karuh. Soto ngini baisi daging hayam nang sudah dibaribit, lawan tambahan parkadil, kantang bajarang, balahan hintalu itik bajarang, tatakan wortel wan katupat.**** Tadapat jua rancak mamakai mihun atawa suun sawagai palangkap dalam makanannya.

Soto Banjar rancak jadi manu sarapan atawa makan malam, tarutama di Banjarmasin wan sakitarnya. Makanan nang dijual ngini di warung-warung makan wan risturan-risturan. Panjual soto Banjar rancak jua manyurungakan sate hayam atawa hintalu masin gasan kawan makan soto Banjar supaya makannya nyaman banar. Ada jua, nasi sop nang gasan manyambat soto Banjar nang dikuahakan ka nasi bapiring. Makanan sabuting ngini nyaman banar jaka dimakan pas siang ari nang panas, dikawani lawan karupuk wan is tih manis.

Makanan ngini rancak disurungi jua pas acara-acara panting, kaya salamatan, kawinan, hajatan, wan upacara adat, sawagai danul matan budaya masarakat Banjar sampai wahini. Imbahnya, imbahnya makanan hudah banyak ditamui di barbagai dairah Indunisia.

## Cita rasa wan [[Kaunikan]]
Soto Banjar baisi kuah jaranih lawan cita rasa gurih nang diranakakan matan kaldu hayam nang dimasak lawan barbagai bumbu. Kaunikan lain ialah panambahan susu atawa santan lawan babarapa pariasi risip makanan, nang mambarii tikstur kuah labih kantal wan cita rasa nang labih *creamy*.

Soto ngini rancak disurungakan lawan sairis limau nipis wan sambal gasan manambah rasa sigar wan padas. Salain ngitu, taburan bawang basanga wan daun saladri manambah aruma has nang manggugah salira gasan pamakaninya. Ada jua palangkap lain nang kada kalah panting ialah kicap manis atawa masin gasan urang nang katuju ngitu lawan makanannya, atawa nang kawa ditambahakan sasuai salira saurang.

## Parian
Parian-parian soto Banjar ngini macam-macam, di antaranya ialah:

* Soto Kuin;
* Soto Barabai;

## Kagunaan [[Kasihatan]]
Soto Banjar baisi kagunaan gasan kasihatan nusia nang mamakaninya jaka kada balabihan, di antaranya: paulahan wan parbaikan jaringan awak, mandukung wan maningkatakan sistim kakabalan awak, mambantu malawan radikal bibas, mandukung kasihatan sacara kasamunyaan, maradakan masalah pancarnaan kaya mual wan kambung, manjaga hidrasi awak, maningkatakan *mood* wan rasa nyaman awak.

## Jujuhutan